SL Uradni list Evropske unije L 74/24

IZVEDBENA UREDBA KOMISIJE (EU) 2015/448

z dne 17. marca 2015

o določitvi posebnih pravil glede zdravja živali za vnos nekaterih proizvodov živalskega izvora iz Japonske, namenjenih na razstavo EXPO Milano 2015, v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), in zlasti tretje alinee člena 8(5), člena 9(2)(b) in člena 9(4) Direktive,

ob upoštevanju naslednjega:

(1) V italijanskem Milanu bo od 1. maja do 31. oktobra 2015 potekala svetovna razstava „EXPO Milano 2015“. Osrednja tema te razstave je „Nahranimo planet – energija za življenje“.

(2) Tretje države lahko v Unijo izvažajo proizvode živalskega izvora z dovoljenjem, ki se izda na podlagi več zahtev iz zakonodaje Unije, pri katerih se upošteva tveganje za zdravje živali in javno zdravje. Vendar v Unijo ni dovoljeno vnašati vseh proizvodov živalskega izvora iz držav, ki sodelujejo na razstavi EXPO Milano 2015.

(3) V Izvedbeni uredbi Komisije (EU) 2015/329 (2) so bila določena nekatera odstopanja od zdravstvenih zahtev za uvoz v Unijo, da bi se dovolil vnos nekaterih proizvodov živalskega izvora izključno za njihovo uporabo na razstavi EXPO Milano 2015.

(4) Japonska ni navedena na seznamu v Prilogi II k Uredbi Komisije (EU) št. 206/2010 (3) kot tretja država, iz katere je dovoljen vnos svežega mesa domačih prašičev v Unijo. Japonska je navedena na seznamu v delu 2 Priloge II k Odločbi Komisije 2007/777/ES (4) kot tretja država, iz katere je dovoljen vnos nekaterih mesnih izdelkov in obdelanih želodcev, mehurjev in črev, pridobljenih iz domačih prašičev, v Unijo, pod pogojem da so bili obdelani s posebno obdelavo „B“, kot je opredeljena v delu 4 navedene priloge.

(5) Japonska je zaprosila za dovoljenje, da lahko izključno za uporabo na razstavi EXPO Milano 2015 v Unijo vnese sveže meso domačih prašičev ter nekatere mesne izdelke in obdelane želodce, mehurje in čreva, pridobljene iz domačih prašičev, ki so bili obdelani s splošno obdelavo „A“, kot je opredeljena v delu 4 Priloge II k Odločbi 2007/777/ES.

(6) Iz spodaj navedenih razlogov se šteje, da navedeni proizvodi živalskega izvora ponujajo zadostna jamstva glede zdravja živali za njihov vnos v razstavni prostor EXPO Milano 2015, kot je opredeljeno v Uredbi (EU) 2015/329. Japonska Svetovno organizacijo za zdravje živali ustrezno obvešča o izbruhih bolezni živali. Afriška prašičja kuga na Japonskem ni bila nikoli prijavljena, goveja kuga ni bila prijavljena od leta 1922, vezikularna bolezen prašičev od leta 1975, klasična prašičja kuga od leta 1992, slinavka in parkljevka pa od leta 2010. Navedeni proizvodi prav tako izpolnjujejo zahteve glede javnega zdravja na Japonskem in so na Japonskem primerni za prehrano ljudi. Poleg tega je EXPO Milano 2015 začasen dogodek in Uredba (EU) 2015/329 določa stroge nadzorne ukrepe za proizvode živalskega izvora, ki zdravstvenih zahtev za uvoz v Unijo ne izpolnjujejo v celoti. Navedena uredba tudi zagotavlja, da so navedeni proizvodi sledljivi na vseh stopnjah prevoza, skladiščenja, dostave in odstranjevanja njihovih ostankov ali odpada ter da se uporabijo le za namene razstave.

(7) Zato je primerno, da se odobri odstopanje od Uredbe (EU) 2015/329 v zvezi z njenimi zahtevami glede tranzita in skladiščenja. V zvezi s tem bi bilo treba za vnos takšnih proizvodov določiti poseben vzorec veterinarskega spričevala za uvoz. Druge zahteve iz navedene uredbe pa bi se morale uporabljati.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

1. Kadar v tej uredbi ni določeno drugače, se uporabljajo Uredba (EU) 2015/329 in nujni ukrepi, sprejeti v skladu s členoma 53 ali 54 Uredbe (ES) št. 178/2002 Evropskega parlamenta in Sveta (5) in ki veljajo v obdobju uporabe te uredbe.

2. Z odstopanjem od člena 2(c)(i) in (ii) Uredbe (EU) 2015/329 naslednje proizvode iz Japonske spremlja veterinarsko spričevalo, določeno v Prilogi k tej uredbi:

(a) sveže meso domačih prašičev;

(b) mesni izdelki in obdelani želodci, mehurji in čreva, pridobljeni iz domačih prašičev, ki so bili obdelani s splošno obdelavo „A“, kot je opredeljena v delu 4 Priloge II k Odločbi 2007/777/ES;

(c) živila, ki vsebujejo proizvode iz točk (a) in (b).

Člen 2

Ta uredba začne veljati dan po objavi v Uradnem listu Evropske unije.

Uporablja se od 1. aprila 2015 do 31. oktobra 2015.

Ta uredba je v celoti zavezujoča in se neposredno uporablja v vseh državah članicah. V Bruslju, 17. marca 2015 Za Komisijo Predsednik Jean-Claude JUNCKER

(1) UL L 18, 23.1.2003, str. 11.

(2) Izvedbena uredba Komisije (EU) 2015/329 z dne 2. marca 2015 o odstopanju od določb Unije glede zdravja živali in javnega zdravja pri vnosu živil živalskega izvora, namenjenih na razstavo EXPO Milano 2015 v Milanu (Italija), v Evropsko unijo (UL L 58, 3.3.2015, str. 52).

(3) Uredba Komisije (EU) št. 206/2010 z dne 12. marca 2010 o seznamih tretjih držav, njihovih ozemelj ali delov, iz katerih se odobri vnos nekaterih živali in svežega mesa v Evropsko unijo, ter o zahtevah za izdajo veterinarskih spričeval (UL L 73, 20.3.2010, str. 1).

(4) Odločba Komisije 2007/777/ES z dne 29. novembra 2007 o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz iz tretjih držav nekaterih mesnih izdelkov in obdelanih želodcev, mehurjev in črev za prehrano ljudi in o razveljavitvi Odločbe 2005/432/ES (UL L 312, 30.11.2007, str. 49).

(5) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).